Teatre, dansa i música per a celebrar la 35a edició del Festival Sagunt a Escena
05 de juliol 2018

![Imagen 1](/media/hv0bk2zg/86_c_sagunt_escena_01.jpg)![Imagen 2](/media/nj4dhrrl/86_c_sagunt_escena_02.jpg)

La 35a edició del Festival Sagunt a Escena que conjumina dansa, teatre i música, tindrà lloc del 25 de juliol al 2 de setembre, tal com han explicat els organitzadors en l'acte de presentació del festival que s'ha celebrat hui en la Casa dels Berenguer de Sagunt. En esta edició, el Teatre Romà acollirà un total d'11 representacions i 16 que s'emmarcaran dins de l’Off Romà, apartat d'espectacles en diversos escenaris de la nostra ciutat com els jardins del Casino Recreatiu i Cultural al costat de la Gerència, el Centre Cívic, el Centre Cultural Mario Monreal, la Casa de  Cultura i la Casa dels Berenguer. Tots els espectacles de l'Off Romà són gratuïts a excepció dels quE tindran lloc en el Centre Cultural Mario Monreal i la Casa de Cultura.  

  

![](/media/ga2damv3/86_c_sagunt_escena_03.jpg)  
  

En la presentació han participat l'alcalde de Sagunt, Quico Fernández; el director del festival, Juan Vicente Martínez Luciano; el director de l'Institut Valencià de Cultura, Abel Guarinós; la diputada de Teatre, Rosa Pérez, i el regidor de Cultura, José Manuel Tarazona.

  

Quico Fernández ha afirmat: “**La presència de punts col·lectius que fan cultura en aquesta ciutat demostra perquè hem aconseguit ser la Capital Cultural Valenciana. És un mèrit de tots, és l'activitat que cadascú de vosaltres individualment o col·lectivament feu des de fa molts anys i que facilita que les institucions programen perquè sabem que tenim al costat a molta gent que confia en la cultura com una oportunitat de ser una societat més avançada, més justa, més igualitària i de crear oportunitats per a la recuperació de la nostra activitat perquè no solament la cultura suposa valors sinó també és una oportunitat de desenvolupar la nostra ciutat a nivell turístic**”.

  

Fernández ha afegit: “**Una de les coses que hem fet en els últims anys és portar Sagunt a Escena al conjunt de la ciutat. Hem ampliat els llocs de representació perquè és un projecte de tots. La nostra és una ciutat gran, una ciutat diversa, una ciutat que té la seua complexitat i com en molts altres festivals és important que tinga diversos espais on es represente**”.

  

L'alcalde de Sagunt ha agraït a la Generalitat, la Conselleria de Cultura i Educació, l'Institut Valencià de Cultura, la participació de la Diputació i a l'Ajuntament i la implicació de tots els departaments, a l'Ajuntament de Canet i a les empreses que confien en el festival així com als assistents.

  

José Manuel Tarazona ha afegit: “**Vull agrair la presència de tots perquè realment sou el múscul del nostre compromís com a societat amb la cultura, el nostre poble i el nostre entorn. Enguany és molt important per a nosaltres, de fet hem sigut nomenats Capital Cultural Valenciana i sobretot també pel vostre treball durant molts anys, el treball de l'ajuntament, de la societat civil, entitats, associacions, que han fet d'aquest poble un poble molt viu, i molt intens en la difusió i en el moviment cultural**”. 

  

  

![](/media/f0jdes3w/86_c_antigona-hermano-pphjpg.jpg)  
  

Els espectacles en el Teatre Romà començaran amb la posada en escena de l'obra de teatre _Antígona_ de la companyia La Ferroviària, el dimecres 1 d'agost. Alguns dels plats forts d'esta edició seran, quant a dansa, _El jardín de las delicias_, basat en l'obra del Bosco, de la companyia Marie Chouinard el dijous 9 d'agost; quant a teatre, _Otelo_, de William Shakespeare, de la companyia Clàssics Contemporanis, el divendres 31 d'agost. 

  

Quant a música, el festival també comptarà amb la XIV Gala Benèfica de l'Alzheimer, a càrrec d’AFACAM, el diumenge 12 d'agost. Per a aconseguir les entrades s'ha d'accedir al següent enllaç: [www.cmafacam.com](http://www.cmafacam.com/)

  

![](/media/tzxfefph/86_c_cartel-fedra-gira-2.jpg)

Quant a la resta d'espectacles teatrals, els dies 3 i 4 d'agost tindrà lloc la representació de l'obra _Filoctetes_ sota la direcció d'Antonio Simón. _Las Amazonas_, basada en _Pentesilea_ de Von Kleist, els dies 17 i 18 d'agost. També tindran lloc _Fedra_, de Paco Becerra els dies 24 i 25 d'agost i _Edipo_, de Sófocles, l'últim dia del Festival, 2 de setembre. Els aficionats a la dansa també tindran el seu lloc en el festival amb l'espectacle flamenc _Claroscuro_ d'Ángel Muñoz, el dissabte 11 d'agost.

Completen el Festival els espectacles musicals de _La Ruta de la Seda_ de “Capella de Ministrers”, el dimarts 14 d'agost, sota la direcció de Carles Magraner i el concert _45 cerebros y un corazón_ de María Arnal i Marcel Bagés el dimarts 28 d'agost.

  

Com a novetat, el director de Sagunt a Escena, Juan Vicente Martínez ha ressaltat que enguany s'estrenarà la versió en valencià d'_Èdip_ a Sagunt. Una altra iniciativa d'enguany seran els tallers infantils en el Museu Arqueològic per a xiquets i xiquetes d'entre 5 i 12 anys durant els espectacles en el Teatre Romà perquè els pares i les mares puguen gaudir del teatre.

  

Les entrades per a tots els espectacles (excepte para la Gala Benèfica) es podran adquirir tant en el Teatre Principal de València, fins al 3 d'agost, com en la taquilla del festival situada en l'Ajuntament de Sagunt, en diferents horaris durant el festival, i en la pàgina web [www.servientradas.com](http://www.servientradas.com/) i tindran un cost d'entre 7 i 24 euros. Les persones que vulguen beneficiar-se de descomptes en la compra d'entrades, podran fer-ho si les compren anticipadament, tant en taquilla com per web, i si disposen de Targeta del Major, Carnet Jove, Carnet Universitari, Targeta DARDE, Targeta +Cultura, així com grups de més de 10 persones.

  

  

![](/media/rq3fgvwx/86_c_otelo567fotoluiscastilla.jpg)  
  

**Off Romà**

  

La 35a edició del Festival comptarà, a més, amb un total de 16 espectacles gratuïts en el certamen de l’Off Romà, excepte en les obres que es realitzen en el Centre Cultural Mario Monreal i la Casa de la Cultura. Enguany el certamen de teatre paral·lel amplia a nou els escenaris on es posaran en escena espectacles de teatre, circ, dansa, arts plàstiques i música. El Centre Cívic Antic Sanatori, la Casa de la Cultura, el Museu Arqueològic, el carrer del Castell, el Centre Cultural Mario Monreal, la pujada al Castell, la plaça Cronista Chabret, la plaça dels Pescadors i el Casino Vell de l'avinguda 9 d'Octubre, seran els escenaris protagonistes de l’Off Romà que començarà el 25 de juliol a les 20 hores amb la posada en escena de 'Pla, pla y Cia' un espectacle de circ, equilibri i música a càrrec del Circ Gran Fele en el Centre Cívic Antic Sanatori i acabarà l'1 de setembre amb l'actuació de titelles _Las Saturnales_, de Sergi Juesas.

  

Per a més informació sobre els espectacles de Sagunt a Escena pot consultar [este enlaç](http://ivc.gva.es/val/escena?pagina=festivales/festival-d-estiu).

  

![](/media/dxob3tlm/86_c_pla-pla-y-cia.jpg)  

*   [](http://www.facebook.com/sharer.php?u=https://aytosagunto.es/va/actualitat/teatre-dansa-i-musica-per-a-celebrar-la-35a-edicio-del-festival-sagunt-a-escena/ "Facebook")
*   [](http://twitter.com/share?url=https://aytosagunto.es/va/actualitat/teatre-dansa-i-musica-per-a-celebrar-la-35a-edicio-del-festival-sagunt-a-escena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/teatre-dansa-i-musica-per-a-celebrar-la-35a-edicio-del-festival-sagunt-a-escena/ "Linked In")
*   [](mailto:?body=https://aytosagunto.es/va/actualitat/teatre-dansa-i-musica-per-a-celebrar-la-35a-edicio-del-festival-sagunt-a-escena/)